Арадио
Ҵулукьиа алашара аамҭа-аамҭала арцәаразы: ҳаиԥзырҟьо - аграфик анаҩс иандырцәо ауп
18:48 03.11.2021 (ирҿыцуп: 09:36 04.11.2021)
Аҟәа Аҳабла ҿыц аҿы иҟоу ачаӡырҭа аиҳабы Нодар Ҵулукьиа арадио Sputnik аефир аҿы еиҭеиҳәеит афымцалашара аамҭа-аамҭала арцәара рыҽшадыршьцылаз, русураҿы аиԥҟьарақәа зхылҿиаауа атәы.
"Аграфик аныҟоу аусура даара имариоуп, аха аграфик анаҩс иандырцәалак, убри ҳара ҳзы даара иуадаҩуп. Амажәа ҟаҵаны иумазар, алашара аныҟамла, ача ҳазӡом, ҳча ԥхасҭахоит, ҳамажәа ҵәыҵәуеит. Алашара андырцәо анаҳдыруа, ҳусура зегьы уи иақәҳаршәоит. Ача ҳӡырцаз иааиԥмырҟьаӡакәа х-сааҭк алашара ҳамазароуп. Иԥхасҭахаз ача арахә змоу роума, акәытқәа зааӡо роума иргоит, ус даныҟамла, аӡәы иаҳҭоит. Алашара иахҟьаны ҳтехникагьы аныбжьысуа ыҟоуп, ҳәарада, еиҭашьақәҳаргылоит ҳхатә харџь ала, еилаҳкаауеит, ҳцәаҳәақәа зеиԥшроу, аха ҳусура ҳзаанкылом, уи иаадыруа ауп, ианаамҭоу ауаа ача ӡны рԥыгалара аҭахуп", - ҳәа еиҭеиҳәеит Ҵулукьиа.
Ачаӡырҭа аиҳабы иҳәеит, ақалақь аҿы аӡы аҟамзаара русура анырра шанамҭо, избанзар, изҭарҭәо ачанқәа рыла еиқәшәоуп, аӡы аныҟоу еизыргартә аҭагылазаашьа рымоуп.